
Industria de război pentru Ucraina se mută în România 

România, bază militară extinsă pentru Ucraina 


Compania germană Rheinmetall își deschide a doua bază de producţie militară în 
România. Motivul este legat de apropierea României de Ucraina, dat fiind că 
toată tehnica militară produsă, cât și reparaţiile vehiculelor blindate sunt 
dedicate Ucrainei, ne spun sindicaliștii din industria de apărare. Ţara noastră 
devine, astfel, teritoriul industriei de război pentru Ucraina, în conflictul cu 
Federaţia Rusă. 


Ca să 
transfere mai repede tehnica militară și ca să nu distrugă infrastructura rutieră și cea de 
pe calea ferată, firmele puternice din Europa din industria de armament au început să-și 
mute producția în România. Un exemplu în acest sens este extinderea companiei germane 
Rheinmetall, care a cumpărat o fabrică privată de vehicule militare din Mediaș, după ce 
construise o bază de reparaţii militare în Satu Mare. 


"Este o bătălie mare a firmelor puternice din Europa de a intra în această zonă, cu un 
singur scop major, acela de a produce armament necesar războiului din Ucraina. 
Rheinmetall a făcut o expansiune puţin pe Ungaria, dar mai mult în România, la Satu 
Mare și la Mediaș, pentru că, intrând la noi, au acces mult mai rapid la zona războiului din 
Ucraina și, bineînțeles, toată lumea se gândește la un câștig rapid. Evident, au ales și o 
societate destul de bine pusă la punct pe sectorul militar, unde nu trebuie mari investiţii 
ca să dea drumul la producţia de vehicule militare. Totodată, vor fabrica diverse 
componente pentru tehnica militară pe care o au acum ucrainenii. Sigur, au ales să 
cumpere o firmă privată, pentru că o societate de stat, ca să o scoată la privatizare, 
durează între 5 și 7 ani”, ne-a declarat Constantin Bucuroiu, președintele Alianţei 
Sindicatelor din Industria de Apărare și Aeronautică (ASIAA). 


Directorul executiv al Rheinmetall, Armin Papperger, susține că achiziția Automecanica 
Mediaș ar contribui la consolidarea capacităţilor defensive ale UE și NATO pe flancul estic 
al Europei. La Satu Mare, Rheinmetall a făcut o bază de reparaţii, atât pentru vehicule 
blindate, cât și pentru alte mijloace de transport militare, tot pentru Ucraina. “Este clar că 
Rheinmetall încearcă să-și consolideze poziția în zona României. Cu siguranță, compania 
își va căuta parteneri ca să producă anumite componente militare pe teritoriul României”, 
ne spune Constantin Bucuroiu, președintele ASIAA. 


Pierderi de milioane de euro 


Automecanica Moreni are și ea o istorie comună cu Rheinmetall, de prin 2016, când s-a 
făcut o societate mixtă cu cele două companii. La vremea respectivă, România avea un 
program strategic de interes naţional, transportorul blindat TBT 8x8 - AGILIS. În cei 3 
ani cât a funcţionat societatea mixtă, însă, firma germană nu a investit niciun ban și asta 
din cauza faptului că Ministerul Apărării Naţionale s-a tot eschivat să dea comenzi ferme 
pentru acest produs. Evident, MApN a preferat să cumpere de la americani blindatele 


Piranha. Pentru că atunci nu era război în Ucraina, trebuia ca MApN să cumpere 
transportorul blindat produs în România și, atunci când producţia creștea, să-l vândă și la 
export, spun sindicaliștii din industria de apărare. 


"Cei de la Rheinmetall au observat că statul român le trage preșul de sub picioare și nu o 
să se materializeze nimic. Avantajul uriaș al României ar fi fost că acel transportor era 
proiectat de noi și ar fi rămas al nostru, pentru că aveam drept de proprietate 
intelectuală. Mai mult, transportorul urma să fie produs 85% în România și doar 15% în 
afara țării. Și apoi, puteai să-l vinzi peste graniţe și să aduci bani la bugetul de stat. În 
cele din urmă, societatea mixtă s-a dizolvat, pentru că bloca activitatea Automecanica, 
dat fiind că în contract era prevăzut că, pe perioada cât există firma mixtă, compania 
noastră nu putea să producă nimic similar cu transportorul”, ne-a precizat Constantin 
Bucuroiu, președintele ASIAA. Pierderile statului român după abandonarea proiectului s- 
au ridicat la câteva milioane de euro, bani utilizați pentru cercetare, proiectare și 
dezvoltarea acestuia. 


Fabricile de armament duduie 


Electromecanica Ploiești, Mija, UPC Dragomirești, UMC Cugir și Carfil Brașov au peste 
100% comenzi la export, ne spun sindicaliștii din industria de apărare. Acestea produc în 
special pentru Ucraina. "UPC Dragomirești este cea mai dotată, cea mai modernă și cea 
mai automatizată stație de încărcare de muniţie și are de lucru continuu. Mija are și ea 
comenzi pe loviturile anti-tanc și grenade. Singurele comenzi care lipsesc sunt cele de la 
Ministerul Apărării Naţionale, care cumpără, aproape exclusiv, armament și tehnică 
militară din SUA, cu plata înainte și livrarea în 5-6 ani. 

